钦定古今图书集成/理学汇编/文学典/第199卷 > 《答巩仲至》前人
## 钦定古今图书集成/理学汇编/文学典/第199卷 > 《答巩仲至》前人

久不闻问，良以乡往。前日便中特承惠书，具闻近况，
足以为慰。讯后剧暑，恭惟幕府有相，尊履佳福。熹衰
病沈痼，日甚，一日告老之章，且幸得请，将谓世已相
忘，然犹未脱谁何之域。尸居馀气，何足加念，彼亦正
自过虑也。远承垂问，深感爱念。笺敬固非所敢当者，
然亦恨异时不得托名文集中耳。《修辞斋》名本意乃
如此。然易之本旨，自有先后，前书固已言之矣。“栗”字
再见《虞书》，皆庄敬谨严之意，以是名斋，非徒有取于
木也。扁榜便欲为书，偶数日臂痛不能运笔，且当少
须也。说诗之谬，甚愧率尔。然后来细读前后所示诸
篇，始能深味隽永之趣，盖已自成一家之言矣，岂当
复有所指说于其间哉！但来书所论“平淡”二字，误尽
天下诗人，恐非至当之言，而明者亦复不以为非，是
则熹所深不识也。夫古人之诗，岂有意于平淡哉？但
对今之狂怪雕锼、神头鬼面，则见其平，对今之肥腻
腥臊、酸咸苦涩，则见其淡耳。自有诗之初以及魏、晋，
作者非一，而其高处无不出此左右，固自以为亦尝
从头看得一过，而谙其升降沿革矣，则岂不察如此
者。但恐如李汉所谓谓“《易》以下为古文”，固以为无所
用于今世，不若近体之可以悦人之观听，以是不免
有是今非古之意，遂不复有意于古人之高风远韵
耳。又谓有意于平淡者即非纯古，然则有意于今之
不平淡者，得为纯古乎？又谓“水落石出，自归此路”，则
吾未见终身习于郑、卫之淫哇，而能卒自归于英茎、
《韶》《頀》之雅正者也。鄙见如此，幸试思之，以为如何也？
荆公《唐选》本非其用意处，乃就宋次道家所有而因
为点定耳。观其序引，“有费日力于此，良可惜也”之叹，
则可以见此老之用心矣。夫岂以区区掇拾唐人一
言半句为述作，而必欲其无所遗哉？且自今观之，其
所集录，亦只前数卷为可观。若使老仆任此笔削，恐
当更去其半，乃厌人意耳。不知此说，明者又以为如
何也？放翁近报亦已挂冠，盖自不得不尔。近有人自
日边来云：“今春议者欲起洪景卢与此老付以史笔，
置局湖山，以就闲旷。已而当路有忌之者，其事遂寝。”
今日此等好事，亦做不得，然在此翁，却且免得一番
拖出来，亦非细事。前书盖已虑此，乃知人之所见有
略同者。或云，张伯子实唱其说，此亦甚不易也。得江
西书云，“孙从之亦已物故，人物眇然，令人短气，此亦
非人力所能为也。”留卫公一书，恐有的便，烦为遣去。
似闻枢帅已有奉祠之命，不知然否？果尔必送来，因
得过留为数日之款，幸甚。